Приручник за КРФБ

# Приручник за КРФБ

Бред Хардс `<bradh@frogmouth.net>`

превод: Драган Пантелић
ревизија 5.0 (Програми КДЕ‑а 16.08) (25. 7. 2016.)

Ауторска права © 2003 Бред Хардс

Правна напомена

КРФБ је серверски програм који омогућава дељење текуће сесије са корисником на другом рачунару, који помоћу ВНЦ клијента може да гледа или чак управља вашом површи.

Поглавље 1. Увод
Увод

# Поглавље 1. Увод

КРФБ је серверски програм који омогућава дељење текуће сесије са корисником на другом рачунару, који помоћу ВНЦ клијента може да гледа или чак управља вашом површи.

КРФБ ћете обично користити у пару са КДЕ‑овим ВНЦ клијентом КРДЦ‑ом, пошто темељно подржава специјалне могућности КРФБ‑а.

КРФБ не захтева покретање нове икс сесије, већ може да дели текућу. Ово га чини веома корисним када желите да вам неко помогне да обавите неки задатак.

Било какве проблеме или захтеве за могућностима пријавите на КДЕ‑ове поштанске листе, или поднесите извештај о грешци на http://bugs.kde.org.

Поглавље 2. Протокол удаљеног кадробафера
Протокол удаљеног кадробафера

# Поглавље 2. Протокол удаљеног кадробафера

Ово поглавље даје кратак опис протокола удаљеног кадробафера, који користе КРДЦ и други сагласни системи. Ако вам је удаљени кадробафер већ познат, слободно можете прескочити ово поглавље.

Изведба високог нивоа система који користи протокол удаљеног кадробафера назива се „виртуелним мрежним рачунаром“, чешће само акронимом ВНЦ.

Удаљени кадробафер (скраћено РФБ) једноставан је протокол за удаљени приступ графичким корисничким сучељима. Ради на нивоу кадробафера, који у грубим цртама одговара рендерованој слици на екрану, што значи да се може применити на све прозорске системе (укључујући Икс11, МекОС и Виндоуз). Програми за удаљени кадробафер постоје за многе платформе и често се могу бесплатно дистрибуирати.

У протоколу удаљеног кадробафера, програм који се извршава на рачунару за којим седи корисник (рачунар који даје екран, тастатуру и показивач) зове се клијент. Програм који се извршава на рачунару где се налази кадробафер (рачунар који извршава прозорски систем и програме којима корисник даљински управља) зове се сервер. КРДЦ је КДЕ‑ов клијент, а КРФБ КДЕ‑ов сервер за протокол удаљеног кадробафера.

За слање слике из кадробафера неопходно је прилично мрежног саобраћаја, те протокол удаљеног кадробафера најбоље ради преко веза високе пропусности, попут локалне мреже. Могуће је користити КРФБ и преко других веза, али је мало вероватно да ће учинак бити једнако добар.

Поглавље 3. Коришћење КРФБ‑а
Коришћење КРФБ‑а

# Поглавље 3. Коришћење КРФБ‑а

## Главни прозор КРФБ‑а.

КРФБ је врло лак за употребу — има једноставно сучеље, приказано на наредном снимку екрана.

Ако желите да дозволите неком приступ својој површи морате да попуните кућицу Дељење површи, што ће покренути сервер.

### Детаљи о вези

Поље Адреса садржи адресу вашег рачунара и број порта на њему, раздвојене двотачком. Адреса је само наговештај — може се употребити свака адреса која води ка вашем рачунару. КРФБ ће покушати да погоди адресу на основу мрежне поставе, али не мора увек успети у томе. Ако вам је рачунар иза заштитног зида, може имати различиту адресу или бити недоступан са других рачунара.

Порт можете променити на страници Мрежа у дијалогу за подешавање.

Наредно поље бива аутоматски попуњено генерисаном лозинком. Кликните на иконицу десно од поља да измените лозинку.

### Ненадзирани приступ

Сваки удаљени корисник са лозинком за дељење површи мораће да буде аутентификован. Ако се активира ненадзирани приступ, и удаљени корисник унесе лозинку за ненадзирани режим, приступ дељењу површи биће дозвољен без изричите потврде.

Подразумевано је лозинка за овај режим празна. Ако желите да је измените, кликните на дугме и унесите лозинку.

Ако је ненадзирани приступ дозвољен, вероватно би требало да задате лозинку.

Ако је рачунар сервер и користите КРФБ за удаљено администрирање, вероватно желите да користите и ненадзирани приступ.

### Пренос података за пријаву

КРФБ више не поседује могућност позивница, као у ранијим издањима. Тако да ћете морати сами да пренесете податке за пријаву, нпр. преко е‑поште или уживо.

Ако не можете да шифрујете е‑пошту (или другачије обезбедите везу), слање лозинке е‑поштом је веома озбиљан безбедносни ризик, пошто било ко може да прочита и лозинку и адресу е‑поште док порука пролази кроз мрежу. То значи да неко потенцијално може да преузме контролу над вашим рачунаром.

Зато, ако порука е‑поште не може да се шифрује, боље употребите личну позивницу. Телефоном позовите особу којој желите да дате приступ, уверите се у њен идентитет, па проследите неопходне податке.

### Примедба

КРФБ користи уобичајени РФБ систем лозинки, који вашу лозинку не преноси као чист текст преко мреже. Уместо тога, користи се систем изазов—одзив. Ово је разложно безбедно све док је лозинка чувана на сигурном.

### Напуштање КРФБ‑а

Пошто затворите прозор КРФБ‑а, кликом на иконицу за затварање прозора или пречицом Alt+F4, сервер и даље наставља да ради, на шта указује иконица у системској касети. КРФБ заустављате или тако што употребите Фајл → Напусти у главном прозору, или тако што кликнете десним на иконицу у системској касети и изаберете Напусти.

Подешавање КРФБ‑а
Подешавање КРФБ‑а

## Подешавање КРФБ‑а

У додатак главном сучељу КРФБ‑а, приказаном и описаном у претходном, КРФБ‑ом можете управљати и кликом на Подеси КРФБ... у главном прозору КРФБ‑а. Постава КРФБ‑а састоји се од две странице, као на доњем снимку екрана:

Као што је приказано испод, страница Мрежа омогућава задавање порта који КРФБ користи.

Кућица Објави сервис на локалној мрежи одређује да ли КРФБ објављује сервис преко локалне мреже користећи протокол локације сервиса. Ово је обично добра идеја, мада правилно функционише само с клијентом свесним овог протокола, као што је КРДЦ.

Ако попуните кућицу Користи подразумевани порт, КРФБ ће пронаћи прикладан порт. Ако испразните ову кућицу, можете ручно задати порт. Ово може бити корисно ако прослеђујете портове кроз заштитни зид. Имајте у виду да ако је укључен протокол локације сервиса, аутоматски ће се идентификовати прави порт.

На страници Безбедност подешава се да ли особа која се повеже на сервер КРФБ‑а може да управља на површи, или само да гледа.

Повезивање на КРФБ
Повезивање на КРФБ

## Повезивање на КРФБ

Кад се неко повезује на КРФБ на вашем рачунару, добићете искачуће обавештење које изгледа као на следећем снимку екрана (осим ако не прихватате ненадзирани приступ без потврде).

Ако кликните на Прихвати везу, клијент може прећи на аутентификовање, што захтева исправну лозинку за пријаву. Ако кликнете на Одбиј везу, покушај повезивања ће бити прекинут.

Кућица Дозволи удаљеном кориснику да контролише тастатуру и миш одређује да ли овај клијент може само да посматра, или и да управља вашим рачунаром.

Поглавље 4. Заслуге и лиценца
Заслуге и лиценца

# Поглавље 4. Заслуге и лиценца

КРФБ

Програм: © 2002, Тим Јансен `(tim AT tjansen.de)`

Доприносиоци:

- Јан Рејнхарт Гејзер `(geiseri AT kde.org)`

Документација: © 2003, Бред Хардс `(bradh AT frogmouth.net)`

Превео Драган Пантелић `(falcon-10 AT gmx.de)`.

Документација се даје на коришћење под условима Гнуове Лиценце слободне документације.

Програм се даје на коришћење под условима Гнуове Опште јавне лиценце.